Til Aarhus Kommune

Emne:  **Nej til udvidelse af Aarhus Havn på det nuværende grundlag.**

Aarhus Havn er af væsentlig betydning for Danmarks infrastruktur - ingen tvivl om det. En udvidelse af Aarhus Havn kan derfor være nødvendig, hvis de rigtige forudsætninger er til stede.

I de rapporter som danner grundlag for den omfangsrige planlagte udvidelse af havnen, er det ikke godtgjort, hvilke konsekvenser dette vil have på miljøet og ej heller klimaet. Et er de direkte konsekvenser, som udvidelsen vil have på det lokale miljø i form af manglende herlighedsværdi - det vil givet være en konsekvens i relation til enhver ændring af havnen. Men den store udfordring vil være konsekvensen i forhold til klimaet. Konsekvensen af den øgede transportmængde på vejene er ikke beskrevet i tilstrækkelig grad. Hvad vil den klimamæssige betydning (øget Co2 udslip) være af, at noget gods flyttes til Aarhus fra andre havne? - hvad har det af økonomisk betydning, at vi skal holde mere i kø på motorvejen eller på indfaldsvejene til Aarhus? - Disse beregninger mangler for fuldkommenhedens skyld.

En udvidelsesplan der inkluderer en gennem bearbejdet kalkulation af den klimamæssige påvirkning - ikke kun i byggefasen, men også efterfølgende, hvis Aarhus opsluger de omkringliggende havne. Hvad vil det betyde det for klimaet, at mere gods skal køres på landevejen?

Kravet må være, at der bliver udarbejdet et bedre grundlag for vurderingen af de klimamæssige konsekvenser.

Et andet spørgsmål der rejser sig er, hvad er det for virksomheder der ønsker at anvende havnen? Vi mangler konkrete svar. Det er en udokumenteret udtalelse fra havnen som vi skal stole på. Senest har vi set, at Arla og Salling Group har undsagt sig udvidelsen af havnen. Betyder det, at Aarhus Havn blot antager der er et behov? – Der mangler dokumentation for virksomhedernes opbakning!!!

Kombineret med en tendens i befolkningen om mindre konsum må have betydning for mængden af varer vi skal have til Danmark. Så må spørgsmålet være? - hvad er forventningen til det danske forbrugsmønster i de kommende år? - hvorledes forventes klimaændringen at påvirke vores forbrugsmønster? -  Disse spørgsmål må besvares før vi kan tage stilling på et oplyst grundlag.

Hvis årsagen til udvidelsen er transitcontainere - så er det efter min opfattelse ikke en valid grund til at ødelægge miljøet lokalt.

Måske man skulle se på, om det vil være muligt at se på havnene som et samlet kompleks af infrastruktur enheder og se på, hvilke alternativer der er i forhold til de virksomheder der anvender Aarhus Havn. Løsningen kunne omfatte en dybere analyse af, hvad øvrige havne i regionen kan tilbyde.

Havnene er national kritisk infrastruktur - og en større konsolidering vil blot gøre os mere sårbare. Derfor bør havnen lave et alternativ, hvor arealerne optimeres inden for de eksisterende arealer og det sikres, at alle virksomheder er havnerelevante. De som ikke er havnerelevante opsiges med udløb af eksisterende lejekontrakter.

Yderligere bør det vurderes, om havnene i Grenå, Horsens og Randers kunne modtage dele af det gods som lige nu leveres til Aarhus Havn. På denne vis bindes regionen og regionens virksomheder tættere sammen.

Værdi er i dag andet end arbejdspladser - værdi er mindst lige så meget livsglæde, tilfredshed med omgivelserne, duften af vandet og havets brusen, når vi spadserer på Strandvejen på en forårsdag.

Jeg tænker, at vi mangler nogle relevante alternativer - alternativer, hvor der skabes rum for en fleksibel udvidelse - efter behov. En fleksibel udvidelse, hvor man sikrer, at de virksomheder som ønsker beliggenhed på havnen, de facto ikke kan placere sig et andet sted. En plan, hvor man opsiger de virksomheder, som lige så godt kan placeres i baglandet – så bliver der plads til de, som har et behov for at ”bo på en havn”.

Det er bagudrettet tænkning at en del af fundamentet er et vækstscenarie, som er bygget på udokumenterede forudsætninger fra COWI - forudsætninger som ikke bliver offentliggjort – forudsætninger, som måske ikke har hold i virkeligheden. Måske man skulle lade være med at tænke traditionelt, og alene tænke økonomisk vækst, men tænke værdiskabelse som inkluderer eksisterende kunder, havnen og ikke mindst byens borgere.

Derfor ønsker jeg at se en gennem bearbejdet plan for udnyttelse af de allerede eksisterende arealer - en plan der indeholder en analyse af alle klimamæssige konsekvenser - en plan der skaber værdi for os alle der bor i Aarhus!